b'\n_START_ARTICLE_\nUSS Lexington (CV-2)\n_START_SECTION_\nZgodovina\n_START_PARAGRAPH_\nSprva je bila imenovana USS Lexington (CC-1) in graditi so jo ze\xc4\x8deli kot bojno kri\xc5\xbearko 8. januarja 1921 v ladjedelnici Fore River Shipbuilding Company (Quincy, Massachusetts). 1. julija 1922 so odobrili, da se jo dogradi v letalonosilko. 3. oktobra 1925 so jo splovili in 14. decembra 1927 sprejeli v uporabo. Uradno naj bi imel razred lexington le 33.000 ton (zaradi dolo\xc4\x8dil sporazuma), toda obe ladji sta imeli \xc4\x8dez 40.000 ton ob koncu gradnje. To je omogo\xc4\x8dilo gradnjo \xc4\x8detrte letalonosilke USS Ranger (CV-4) leta 1933/1934._NEWLINE_Po kon\xc4\x8danem opremljanju in usposabljanju se je 7. aprila 1928 Lexington pridru\xc5\xbeila floti pri San Pedru. Do jeseni 1941 je bila tako na zahodni obali ZDA, kjer je vsako leto izvajala manevre z namenom usposabljanja posadke na vojne razmere. Jeseni 1941 je zaplula proti Havajem na takti\xc4\x8dne vaje._NEWLINE_7. decembra 1941 je bila Lexington na morju s Task Force 12; prena\xc5\xa1ala je marinska letala iz Pearl Harborja, ki bi okrepila posadko na Midwayu. Ko so izvedeli za napad na Pearl Harbor, je nemudoma odposlala izvidni\xc5\xa1ka letala, ki naj bi poiskali lokacijo japonske flote. Kmalu sta si ji pridru\xc5\xbeili \xc5\xa1e Task Force z Indianapolis in Enterprise in za\xc4\x8deli so izvajati iskanju jugovzhodno od Oahu, nakar so se 13. decembra vrnili v Pearl Harbor._NEWLINE_Naslednjega dne je Lexington odplula proti Jaluitu, da bi razbremenila posadko na Wakeu, toda 20. decembra so ukaz preklicali in jo napotili, da se pridru\xc5\xbei Saratogi (CV-3) in njeni bojni skupini na poti proti otoku Wake. Wake je padel 23. decembra, tako da sta se obe bojni skupini vrnili v Pearl Harbor, kamor sta prispeli 27. decembra._NEWLINE_Lexington je patruljirala in odvra\xc4\x8dala Japonce v trikotniku Oahu-Johnston-Palmira do 11. januarja 1942, ko je odplula proti Pearl Harborju kot admiralska ladja za viceadmirala Wilsona Browna, ki je poveljaval Task Force 11. 16. februarja je skupina odplula proti Rabaulu, ki naj bi ga napadla 21. februarja; dan prej je Lexington napadlo 18 japonskih letal, ki pa niso prizadeli same ladje zaradi bojne zra\xc4\x8dne patrulje in protiletalske obrambe. V tem napadu si je poro\xc4\x8dnik Edward "Butch" O\'Hare prislu\xc5\xbeil kongresno medaljo \xc4\x8dasti (MOH), saj je v enem samem poletu sestrelil 5 napadalcev. Po njem se zdaj imenuje tudi mednarodno letali\xc5\xa1\xc4\x8de v Chicagu._NEWLINE_Lexington je patruljirala po Koralnem morju do 6. marca, nakar se je sre\xc4\x8dala z Yorktownovo Task Force 17, da bi skupaj izvedli 10. marca nenaden letalski napad preko gorovja Owena Stanleya (Nova Gvineja), da bi tako prizadeli japonske sile na Salamaui in Laeju. Po tem se je vrnila v Pearl Harbor, kamor je prispela 26. marca._NEWLINE_Lexingtonova Task Force se je odpravila iz Pearl Harborja 15. aprila in se 1. maja pridru\xc5\xbeila Task Force 17. Skupaj sta se odpravila v Koralno morje, kjer so Japonci za\xc4\x8deli kopi\xc4\x8diti svoje oboro\xc5\xbeene sile v na\xc4\x8drtovanem prodoru proti Avstraliji in Novi Zelandiji. Posledica je bila bitka v Koralnem morju._NEWLINE_7. maja so izvidni\xc5\xa1ka letala odkrila sovra\xc5\xbenikovo letalonosilko, nakar je Lexington spro\xc5\xbeila uspe\xc5\xa1en letalski napad, med katerim so potopili lahko letalonosilko Shoho. Naslednjega dne so lovci iz Lexingtona in Yorktowna sestrelili 9 sovra\xc5\xbenikovih letal, ki so vzletala iz letalonosilk Shokaku in Zuikaku._NEWLINE_Zjutraj 8. je letalo iz Lexingtona opazilo skupino Shokaku; napad je bil takoj organiziran in japonski ru\xc5\xa1ilec je bil te\xc5\xbeko po\xc5\xa1kodovan._NEWLINE_Ob 11.00 so Japonci napadli ameri\xc5\xa1ke ladje in 20 minut pozneje sta Lexington zadela dva torpeda in tri bombe. Letalonosilko so zajeli plameni in nagnila se je za 7\xc2\xba. Ob 13.00 je izurjena posadka zajezila po\xc5\xbeare, ponovno usposobila motorje in celo dosegla hitrost 25 vozlov, kljub \xc5\xa1tevilnim po\xc5\xa1kodbam. Nenadoma je ladjo pretresla mo\xc4\x8dna eksplozija, ki jo je spro\xc5\xbeil v\xc5\xbeig bencinskih hlapov v podkrovju; ladjo so spet zajeli mo\xc4\x8dni po\xc5\xbeari. Ob 15.58 je kapitan izdal ukaz, da se celotna posadka zbere na krovu; ob 17.01 je ukazal zapustiti ladjo. Posadko so re\xc5\xa1ile bli\xc5\xbenje ladje; medtem ko se je admiral Aubrey Wray Fitch in njegov \xc5\xa1tab preselil na novo admiralsko ladjo kri\xc5\xbearko Minneapolis. Zadnja mornarja, ki sta zapustila Lexington, sta bil kapitan in izvr\xc5\xa1ilni \xc4\x8dastnik._NEWLINE_Lexington je gorela, dokler se ji ni prebli\xc5\xbeal ru\xc5\xa1ilec Phelps in izstrelil dva milostna torpeda vanjo; potopila se je ob 19.56 na 15\xc2\xb0 20\xe2\x80\xb2 J, 155\xc2\xb0 30\xe2\x80\xb2 V._NEWLINE_Lexington je prejela dve bojni zvezdi za njene zasluge med drugo svetovno vojno._NEWLINE_Lexington in sestrska ladja Saratoga sta bila opremljeni s turboelektri\xc4\x8dnim pogonom s plinskimi turbinami, ki so proizvajale elektriko za pogon glavnim motorjem. Lexingtonovi motorji so priskrbeli elektriko celotnemu mestu Tacoma, Washington za 13 dni med izpadom elektri\xc4\x8dne energije pozimi 1929/1930.'